《游淡岩阳华》
宋代·毛方平

蜂房湒湒流石乳，线窦涓涓细蛩语。
门前乃作三峡声，似与幽人商出处。
何年结阁溷天真，危柱下侵蛟蜃怒。
坐令空洞惊勃溪，仙鬼不无号帝所。
要须濯足跨玉渊，枕石漱流涤尘务。
手持白莲骑赤鯶，万壑千岩自风雨。
穷荒秘穴天所靳，希有中州人访古。
山谷不来次山来，未可歉然怀不遇。

作者简介：衢州人。宁宗开禧初为四川茶马司干办公事。吴曦叛，方平与李好义、杨巨源等谋诛之，自作《丁卯实编》纪其事。